
	Koordinacija udruga za očuvanje i revitalizaciju                        pomorske, ribarske i brodograđevne baštine Kvarnera i Istre
Tradicijska jedra Kvarnera i Istre


Prikaz realiziranih aktivnosti
Pojedine inicijative i aktivnosti Koordinacije su prepoznate te imaju sve više poklonika. Posebno se dobro razvija onaj dio programa koji se odnosi na organizaciju regata ili smotri tradicijskih plovila. Trenutno se samo na Kvarneru i u Istri organizira petnaestak smotri i regata tradicijskih barki na jedra. Organizacijom ovakvih manifestacija prezentiramo i ističemo značenje očuvanja i revitalizacije naše pomorske, ribarske i brodograđevne baštine, a doprinosimo i razvoju turističke privrede.

Na inicijativu Koordinacije uz nosioca organizacije Primorsko-goransku županiju te Turističke zajednice, gradove i općine realiziran je projekt sudjelovanja tradicijskih barki na Festivalu mora i mornara Brestu 2012. U Brestu su prezentirane Rapska laja, Lovranski guc, Kvarnerski guc, Krčka pasara i Rovinjska batana. Nastup u Brstu je bio vrlo zapažen te je polučio velik interes javnosti i medija u zemlji i u Francuskoj.  

Koordinacija je bila suorganizator manifestacije „Oživimo mrtvi kanal“ 2011. godine i „Kvarnerski festival mora i pomorske tradicije – FIUMARE 2012“ koje su se u Rijeci održava od 2012. godine. Trenutno je Koordinacija glavni organizator „Kvarnerskog festivala mora i pomorske tradicije – FIUMARE“ koji je postao jedan od najvećih, a po pojedinim programima i najveća manifestacija ove vrste u Republici Hrvatskoj.
Članovi Koordinacije aktivno su sudjelovali u pripremi i realizaciji projekata „Mala barka“ i „Mala braka 2“: Očuvanje pomorske baštine Sjevernog Jadrana koji su provođeni unutar programa suradnje INTERREG-V-A Slovenija – Hrvatska. Nositelj projekata je bila Primorsko-goranska županija. Kroz projekte su povučena značajna sredstva iz koji su realizirani interpretacijski centri maritimne baštine, obnovljene barke i nerezinski loger, održan veliki broj manifestacija temeljem na pomorskoj baštini i sl. Veliki obol dala je Koordinacija i u realizaciji EU projekta Arca Adriatica: „Zaštita, promocija i turistička valorizacija jadranske pomorske baštine“, dio treće prioritetne osi „Okoliš i kulturna baština“ iz programa suradnje INTERREG Italija – Hrvatska (vodeći partner Primorsko-goranska županija i partner TZ Kvarnera). Ove aktivnosti na očuvanju i revitalizaciji pomorske baštine dovele su i do stvaranja turističkog brenda Turističke zajednice Kvarnera - KVARNER maritime haritage.  

Od ostalih aktivnosti valja spomenuti nastup na sajmu Nautike u Rijeci 2009., 2010. i 2011. godine te Zagrebačkom sajmu Nautike 2012. i 2013. Na ovim specijaliziranim sajmovima predstavljena su postignuća Koordinacije te su organizirani okrugli stolovi s temom očuvanja i revitalizacije maritimne baštine koji su u stručnoj javnosti bili vrlo zapaženi.

Na Noći muzeja u Rijeci organizirana je i postavljena izložba fotografija Hrvatska - Kvarner i Istra u Brestu 2012. (autor Mladen Šćerbe). Organizatori: Primorsko-goranska županija i Koordinacija udruga za očuvanje i revitalizaciju pomorske, ribarske i brodograđevne baštine Sjevernog Jadrana. Ista izložba postavljena je na Zagrebačkom sajmu nautike 2013. godine, u riječkoj ribarnici u sklopu „Kvarnerskog festivala mora i pomorske tradicije – FIUMARE 2014“ te u Mošćeničkoj Dragi u sklopu 5. Smotre i regate tradicijskih barki na jedra.

Osim ove izložbe Udruga kao i njene članice na svim manifestacijama organiziraju predavanja i prigodne izložbe pomorske tematike kojih je dosad organizirano preko trideset.

Predstavnici Koordinacije osim na svojim manifestacijama, daju podršku i učestvuju na manifestacijama vezanim uz očuvanje pomorske baštine Latinsko idru u Murteru, Regata za dušu i tilo u Betini, Dani u Vali u starom Gradu na Hvaru, Hvar – metropola mora u gradu Hvaru i Rota Palagruzona. Osim u Hrvatskoj hrvatsku pomorsku baštinu prezentirali smo na festivalima mora u Brestu i Morbihanu u Francuskoj, te regatama tradicijskih barki u Veneciji (Regatta Stirica i Vela al terzo – Coppa dell Presidente), Piranu i Izoli.

Koordinacija podupire i lokalne manifestacije, pa su tako barke članica Koordinacije sudjelovale na manifestaciji Opatija – Carski grad, 170 godina turizma Opatije i opatijske rivijere, te Pomorska bitka u Bakru.
U međuvremenu su pokrenuti projekti katalogizacije tradicijskih plovila i pravila za obnovu, gradnju i opremanje tradicijskih plovila. Članovi Koordinacije sudjeluju i u čitavom nizu inicijativa drugih institucija koje se odnose na očuvanje i revitalizaciju maritimne baštine te nizom predavanja nastoje senzibilizirati javnost i institucije za ovu temu.

Koordinacija je dala doprinos i izradi Strategije kulturnog razvitka grada Rijeke: 2013. - 2020. jer u Strategiji uopće nije bila predviđena maritimna baština, zatim Strategiji razvoja kulturnog turizma Grada Rijeke, kao i Strategiji razvoja kulturnog turizma Primorsko goranske županije.
Članovi Koordinacije aktivno su sudjelovali u inicijativi za osnivanje Muzeja mora u Rijeci te u osmišljavanju prijedloga suradnje u projektu: Rijeka – Europska prijestolnica kulture 2020. s idejom da se uključi i šira regija. Tradicijske barke članica Koordinacije sudjelovale su na spektaklu svečanog otvorenja Rijeka EPK 2020. 
Također, vrlo je značajno istaknuti da članice Koordinacije u svojim sredinama (u Rovinju, Fažani, Mošćeničkoj Dragi, Lovranu, Nerezinama, Krku i Rabu) postižu zavidne uspjehe u očuvanju i promociji potencijala maritimne baštine. Posebno valja istaknuti da je npr. Rovinj proglašen 2. najljepšom lukom Mediterana, Ekomuzej Batana uvršten je na UNESCO-ov popis dobre prakse očuvanja nematerijalne baštine. Ekomuzej Mošćenička Draga odnosno Interpretacijski centar ribarske i pomorske baštine „Kuća od mora“ dobitnik je nagrade SCAL koju dodjeljuje Svjetska udruga menadžera u turizmu, a postao je i redoviti član Asocijacije pomorskih muzeja Mediterana. Grad Krk dobio je nagradu za uspješnu provedbu programa kulturnog turizma, a u obrazloženju nagrade glavni akcent stavljen je na pomorsku baštinu i manifestaciju „Krčka jedra“. Navedena postignuća ostvarena su ponajviše djelovanjem naših članica.

Za svoj rad Koordinacija je u 2017. godini dobila priznanje Ministarstva mora, prometa i infrastrukture RH " za doprinos u promicanju pomorske kulture", te priznanje TZ Kvarnera za očuvanje i promociju pomorske baštine na Kvarneru, te organizaciju festivala FIUMARE.

Rad Koordinacije je prepoznat i na međunarodnom nivou pa je 2021. godine postala pridruženi član Asocijacije pomorskih muzeja Mediterana.

Koordinacija je aktivno sudjelovala u izradi prijave za uvrštenje „Umijeća gradnje i plovidbe tradicijskim barkama Kvarnera“ na listu nematerijalne kulturne baštine Republike Hrvatske na koju je i uvrštena 2022. godine

Imajući u vidu navedeno, te trenutne aktivnosti članica i predstavnika Koordinacije, može se zaključiti da je Koordinacija postala nezaobilazan subjekt u promišljanjima i realizaciji projekata očuvanja i revitalizaciji hrvatske pomorske baštine, što su prepoznale mnoge institucije. Koordinacija intenzivno surađuje s Pomorskim i povijesnim muzejom Hrvatskog primorja u Rijeci, Asocijacijom pomorskih muzeja Mediterana, nadležnim tijelima u Primorsko-goranskoj županiji, Gradu Rijeci, te općinama i gradovima na području Kvarnera i Istre. Predstavnici Koordinacije inicijatori su osnivanja i članovi Sekcije za hrvatsku pomorsku baštinu, Znanstvenog savjeta za pomorstvo pri Hrvatskoj akademiji znanosti i umjetnosti (HAZU). Osim na sjevernom Jadranu Koordinacija surađuje i sa svim značajnijim udrugama koje se bave očuvanjem i revitalizacijom maritimne baštine na području Republike Hrvatske.  

